CELEX: 
Language: bg
Date: 2017-07-11 00:00:00
Title: РЕШЕНИЕ ЗА ИЗПЪЛНЕНИЕ (EC) …/… НА КОМИСИЯТА относно образец за описание на националните системи и процедури за приемане на организации за членове и партньори на EURES

РЕШЕНИЕ ЗА ИЗПЪЛНЕНИЕ (EC) …/… НА КОМИСИЯТА
            
            
               от 11.7.2017 година
            
            
               относно образец за описание на националните системи и процедури за приемане на организации за членове и партньори на EURES
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2016/589 на Европейския парламент и на Съвета от 13 април 2016 г. относно европейска мрежа на службите по заетостта (EURES), достъп на работниците до услуги за мобилност и по-нататъшно интегриране на пазарите на труда и за изменение на регламенти (EС) № 492/2011 и (EС) № 1296/2013
                  1
               , и по-специално член 11, параграф 8 от него,
            
            
               след консултация с комитета EURES, 
            
            
               като има предвид, че:
            
            
               (1)С Регламент (ЕС) 2016/589 се определят, наред с другото, основните принципи и критерии за приемането на членове и партньори на EURES. 
            
            
               (2)Съгласно член 11, параграф 1 от Регламент (ЕС) 2016/589 всяка държава членка въвежда най-късно до 13 май 2018 г. система за приемане на организации за членове и партньори на EURES, за проследяване на дейностите им и на спазването на приложимото право при прилагане на настоящия регламент, както и за отмяна на приемането им, ако това е необходимо.
            
            
               (3)Организациите, които в съответствие с член 40 от Регламент (ЕС) 2016/589 имат право да участват като членове и партньори на EURES за преходен период, след изтичането на този период следва да подадат заявления за приемане в рамките на тези системи, за да останат в мрежата EURES. 
            
            
               (4)Приемането на публичните служби по заетостта, определени съгласно член 10 от Регламент (ЕС) 2016/589, не се извършва чрез системите, но тези служби следва да изпълняват задълженията и да отговарят на критериите, посочени в същия член.
            
            
               (5)В съответствие с член 11, параграфи 6 и 7 от Регламент (ЕС) 2016/589 държавите членки, чрез своите национални бюра за координация, информират Европейското бюро за координация относно своите системи за приемане, както и относно заявленията, които са били одобрени, отхвърлени или отменени, а Европейското бюро за координация следва да предаде тази информация на останалите национални бюра за координация.
            
            
               (6)Систематичният обмен на информация и сътрудничеството между държавите членки могат да спомогнат за повишаване на качеството на структурата на националните системи за приемане и за тяхното прилагане. 
            
            
               (7)За да се осигури открит обмен на информация и взаимно обучение между държавите членки, е необходимо да се използва единен образец за описание на националните системи за приемане и да се въведе механизъм за обмен на информация.
            
            
               (8)Може да се наложи образецът да бъде адаптиран с течение на времето, за да отрази промени на пазара за услуги по наемане на работа и други събития. Следователно е важно да се създаде модел на управление, за да се гарантира подходящо консултиране и ангажиране на националните бюра за координация, преди да се приемат изменения във формуляра. 
            
            
               ПРИЕ НАСТОЯЩОТО РЕШЕНИЕ: 
            
            
               Член 1
               Предмет
            
         
         
            
               С настоящото решение се определя образецът, който държавите членки трябва да използват, когато описват системите си за приемане на членове и партньори на EURES, създадени по силата на член 11, параграф 1 от Регламент (ЕС) 2016/589 (национални системи за приемане), процедурите за изменение на образеца и механизмите за споделяне на информация с други държави членки относно системите за приемане. 
            
            
               Член 2
               Общи принципи
            
            
               1.Държавите членки обменят информация относно системите си за приемане съгласно единния образец, посочен в член 6, и актуализират тази информация, когато са налице промени. 
            
            
               2.За целите на системите за приемане всяка държава членка осигурява изпълнението на следните функции:
            
            
               а)обработване и оценяване на заявленията за членове или партньори на EURES; 
            
            
               б)вземане на решения за одобряване или отменяне на тези заявления и за отмяна на приемането; 
            
            
               в)разглеждане на жалбите във връзка с решенията, посочени в буква б), и вземане на решение по тях, както и осигуряване на средства за правна защита срещу такива решения;
            
            
               г)мониторинг на съответствието на членовете и партньорите на EURES с националната система за приемане и със задълженията съгласно Регламент (ЕС) 2016/589. 
            
            
               3.Държавите членки гарантират, че на кандидатите е предоставена ясна информация за начина, по който техните заявления ще бъдат разгледани, по-специално по отношение на обмена на информация с останалите държави членки относно решенията за приемане, мониторинг и отменяне. 
            
            
               Член 3
               Роля и отговорности на националните бюра за координация
            
            
               Както е посочено в член 11, параграф 6 от Регламент (ЕС) 2016/589, националните бюра за координация, в съответните им държави членки, отговарят за това Европейското бюро за координация да получава редовна информация относно националните системи за приемане и тяхното прилагане, по-специално чрез: 
            
            
               а)предоставяне на информация относно националната система за приемане, включително всички прилагани критерии и изисквания, чрез представяне на попълнения единен образец, посочен в член 6, и, ако е необходимо, актуализирането му; 
            
            
               б)предоставяне на редовна информация на Европейското бюро за координация за приетите членове и партньори на EURES в съответствие с националната система за приемане;
            
            
               в)предоставяне на редовна информация на Европейското бюро за координация за всяко отказано приемане поради неспазване по-специално на точка 1 от раздел 1 на приложение I към Регламент (ЕС) 2016/589;
            
            
               г)предоставяне на редовна информация на Европейското бюро за координация за всяко отменено приемане на членове и партньори на EURES, както и причините за него.
            
            
               Член 4
               Роля и отговорности на Европейското бюро за координация
            
            
               1.Европейското бюро за координация отговаря за подпомагането на обмена между държавите членки на информация относно националните системи за приемане и тяхното функциониране, по-специално чрез:
            
            
               а)създаване и поддържане на специален раздел Extranet на портала EURES, който да предоставя на разположение на националните бюра за координация: 
            
            
               i)образеца, посочен в член 6, и всяка полезна информация за попълването и подаването му, 
            
            
               ii)информацията, предоставяна от националните бюра за координация относно системите за приемане и тяхното прилагане в съответствие с Регламент (ЕС) 2016/589 и с настоящото решение с оглед на задължението на Европейското бюро за координация да предаде информацията, свързана с прилагането, на други национални бюра за координация в съответствие с член 11, параграфи 6 и 7 от Регламент (ЕС) 2016/589; 
            
         
         
            
               iii)зона за сътрудничество с цел обмен на информация относно създаването и функционирането на националните системи за приемане;
            
            
               б)предоставянето на всички други инструменти, обучение и подкрепа, необходими за улесняване на обмена на информация и на взаимното обучение, свързани със системите за приемане;
            
            
               в)редовно осведомяване на групата за координация относно функционирането на обмена на информация и, ако е необходимо, предлагане на изменения на образеца и процедурите.
            
            
               2.Европейското бюро за координация публикува списък на членовете и партньорите на EURES на портала EURES в съдействие с отделните национални бюра за координация. 
            
            
               Член 5
               Роля и отговорности на групата за координация
            
            
               1.Групата за координация следи отблизо функционирането на националните системи за приемане и служи като форум за обмен на мнения и най-добри практики с цел тяхното подобряване.
            
            
               2.Веднъж годишно групата за координация извършва преглед на прилагането на настоящото решение, което ще представлява приноса на групата за координация към дейността и докладите за последващи оценки от Комисията в съответствие с членове 33 и 35 от Регламент (ЕС) 2016/589. 
            
            
               3.Ако се налага разделът Extranet, посочен в член 4, буква а), или каквито и да било информация и документи, свързани с него, да бъдат адаптирани или изменени, Европейското бюро за координация, преди да приеме нова версия, се консултира с групата за координация в съответствие с член 14 от Регламент (ЕС) 2016/589. 
            
            
               Член 6
               Образец
            
            
               1.Националните бюра за координация използват електронна версия на поместения в приложението образец за описание на националните системи за приемане, прилаганите критерии и изисквания и органите, отговорни за тяхното функциониране. 
            
            
               2.Попълненият образец се представя на Европейското бюро за координация веднага след създаването на национална система за приемане. При всяко изменение в предоставената информация националното бюро за координация незабавно попълва и представя нов образец с актуализирана информация.
            
            
               Член 7
               Влизане в сила
            
            
               1.Настоящото решение влиза в сила на двадесетия ден след деня на публикуването му в Официален вестник на Европейския съюз.
            
            
               2.Европейското бюро за координация споделя с националните бюра за координация електронната версия на поместения в приложението образец, всяко последващо изменение към него, както и всички други съответни насоки в раздела Extranet на портала EURES не по-късно от 1 декември 2017 г. 
            
            
            
               Съставено в Брюксел на 11.7.2017 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  ОВ L 107, 22.4.2016 г., стр. 1. 
               
            
      
    ---documentbreak--- 
      
         
         
            
               BG
            
            
            
               ПРИЛОЖЕНИЕ I
            
            
            
               Образец, който трябва да се използва от националните бюра за координация за предоставяне на информация относно националните системи и процедури за приемане на организации за членове и партньори на EURES
               
            
               Електронната версия на настоящия образец и всички негови консолидирани впоследствие изменени версии ще бъдат на разположение на националните бюра за координация на раздела Extranet на портала EURES.
            
            
            
               I. 
                     ПРАВНО ОСНОВАНИЕ 
            
            
                  Позоваване на националното законодателство/правила/разпоредби.
            
            
            
               II.
                     ПРОЦЕС ЗА ПОДБОР НА ЧЛЕНОВЕ И ПАРТНЬОРИ НА EURES 
            
            
               1.Метод 
            
            
               1.Опишете избрания метод за подбор на членове и партньори на EURES:
            
            
               I.Покана за заявяване на интерес (отворена ли е или е предназначена за определени организации? Ако е второто, кои организации и защо?)
            
            
               II.Възлагане на обществени поръчки
            
            
               III.Покани (ако има покани, до кои организации и защо?)
            
            
               IV.Други 
            
            
               2.Обяснете как е осигурена публичност (например публикуват ли се нотификациите електронно?)
                     
               
            
               2.Предотвратяване на конфликти на интереси 
            
            
               Обяснете мерките за предотвратяване на конфликти на интереси по член 2, параграф 2 от настоящото решение
            
         
         
            
                
            
            
               3.Организация на процедурата на приемане до възлагането 
            
            
               1.Орган, отговарящ за обработката и оценката на заявленията 
            
            
               2.Функции на органа 
            
            
            
               4.Процедура на възлагане/информация за трети страни
            
            
               1.Орган, отговарящ за решенията за одобряване/отхвърляне въз основа на оценката на заявленията 
            
            
               2.Функции на органа
            
            
               3.Време, необходимо от подаването на заявлението до съобщаването на одобрението/отхвърлянето на кандидатите
            
            
               4.Обяснете по какъв начин кандидатите биват уведомявани за одобрението/отхвърлянето на заявленията им
            
            
               5.Обяснете по какъв начин се осъществява публикуването на избраните членове и партньори на EURES, за да се осигури прозрачност
            
            
            
               5.Гарантиране на правото на справедлив съдебен процес 
            
            
               1.Отговорен орган
            
            
               2.Обяснете по какъв начин се обработват жалбите, свързани със системата за приемане 
            
            
               3.Налични средства за правна защита в случай на отхвърлено приемане 
            
            
            
               6.Срок на приемане
            
            
               Приемането ограничено ли е във времето? Ако е така, в рамките на какъв период?
            
            
         
         
            
               7.Процедура за обратно приемане
            
            
                  Обяснете процедурата и графика
            
            
            
               8.Такси за заявление
                  Налагат ли се такси на кандидатите? Ако е така, как са определени?
            
            
            
               III.
                     КРИТЕРИИ ЗА ПРИЕМАНЕ 
            
            
               1.
                     Прилагане на минимални критерии съгласно приложение I към Регламент (ЕС) 2016/589.
            
            
            
               2.
                     Евентуални национални критерии и причини, поради които те са необходими за целите, посочени в член 11, параграф 2 от Регламент (ЕС) 2016/589.
            
            
            
               IV.
                     МОНИТОРИНГ 
            
            
               1.Отговорен орган/отговорни органи 
            
            
            
               2.Метод (основан на данни, контрол и одит, случайни проверки и т.н.) 
            
            
            
               3.Честота на проверките
            
            
            
               4.Разглеждане на жалби, свързани с дейността на членовете и партньорите на EURES
            
            
            
               5.Последствия от неспазването на условията на системата за приемане и на задълженията съгласно Регламент (ЕС) 2016/589
            
         
         
            
            
               V.
                     ПРОЦЕДУРА ЗА ОТМЯНА НА ПРИЕМАНЕТО
            
            
               1.
                     Отговорен орган 
            
            
            
               2.
                     Функции на органа
            
            
            
               3.
                     Обяснете процедурата и графика за разглеждане на случаите
            
            
            
               4. 
                     Налични средства за правна защита след отмяна 
            
            
            
               VI.
                     КРИТЕРИИ ЗА ОТМЯНА НА ПРИЕМАНЕТО
            
            
               Моля, избройте националните критерии за отмяна на приемането. 
                      
            
            
            
               VII. 
                     СПИСЪК НА ЧЛЕНОВЕТЕ И ПАРТНЬОРИТЕ НА EURES
            
            
               При изпращането на образеца на Европейското бюро за координация към него се прилага списък на членовете и партньорите на EURES, чието съдържание се актуализира редовно.